Predkladacia správa

Informatívny materiál „Správa o mládeži v Slovenskej republike“ predkladá Ministerstvo školstva, vedy, výskumu a športu Slovenskej republiky na rokovanie vlády Slovenskej republiky v súlade s Plánom práce vlády Slovenskej republiky na rok 2014.
Správa o mládeži v Slovenskej republike (ďalej len „správa“) je v poradí druhým komplexným materiálom, ktorý prezentuje súčasný život mladých ľudí na Slovensku na základe výskumov a zistení mnohých odborníkov. Nadväzuje na Národnú správu o štátnej politike vo vzťahu k deťom a mládeži v Slovenskej republike 2010 a umožňuje tak porovnať vývoj situácie a podmienok života mladých ľudí v rôznych oblastiach. 
Proces prípravy správy vychádza z dokumentu Kľúčové oblasti a akčné plány štátnej politiky vo vzťahu k deťom a mládeži v Slovenskej republike na roky 2008 – 2013. Jej hlavným cieľom, podobne ako pri predchádzajúcej správe, je zmapovať aktuálne podmienky života mladých ľudí a na tomto základe zabezpečiť kontinuitu v oblasti stanovovania cieľov štátnej politiky pre oblasť detí a mládeže. Ide o komplexný dokument, monitorujúci rôzne stránky života mladých ľudí v Slovenskej republike, informujúci o reálnej situácii a aktuálnych výzvach v špecifických oblastiach politiky vo vzťahu k mládeži. 
Garantom správy je Ministerstvo školstva, vedy, výskumu a športu Slovenskej republiky. Koordináciou tvorby textu a organizačným zabezpečením projektu bola poverená inštitúcia v priamej pôsobnosti ministerstva – IUVENTA – Slovenský inštitút mládeže. V prvej fáze prípravy (február – marec 2013) sa uskutočnili odborné diskusie k jednotlivým kapitolám správy. Diskusií sa zúčastnili členovia medzirezortnej pracovnej skupiny pre štátnu politiku v oblasti mládeže, členovia pracovných skupín pre jednotlivé oblasti správy, odborníci a zástupcovia štátnych inštitúcií, občianskych združení aj verejnosti. V ďalšej fáze bola pripravená prvá verzia správy, ktorá bola pripomienkovaná členmi pracovných skupín a recenzentmi. 
Na Konferencii o mládeži 2014, ktorá sa konala 18. - 19. marca 2014 v Bratislave a jej organizátormi boli Ministerstvo školstva, vedy, výskumu a športu Slovenskej republiky, IUVENTA - Slovenský inštitút mládeže a Únia miest Slovenska, boli predstavené najzaujímavejšie čísla a fakty o živote mladých ľudí na Slovensku pochádzajúce zo správy:
·         Slovenská republika mala k 30. júnu 2013 5 410 836 obyvateľov. Z celkového počtu obyvateľov tvorila 36,3% mládež do 30 rokov t. j. 1 963 986 ľudí (51,2% mužov a 48,8% žien). 
·         Najväčší problém zamestnať sa mali absolventi odborov nábytkárskej výroby, manažéri výroby a kontroly v automobilovom priemysle, krajčíri a prevádzka obchodu – propagácia, kde bola miera nezamestnanosti dosahujúca až 100 %. Problém zamestnať sa mali aj krajčíri dámskych odevov, komerční pracovníci v doprave – dopravná logistika, absolventi odborov cestovný ruch, elektrotechnika a inštalatér vodovodných zariadení, kde sa miera nezamestnanosti pohybovala v rozmedzí od 80 do 97 %.
·         Najviac nezamestnaných absolventov za obdobie rokov 2010 – 2012 mala Stavebná fakulta Technickej univerzity v Košiciach (10,4 %), Fakulta architektúry Slovenskej technickej univerzity v Bratislave (8,68 %), Strojnícka fakulta Technickej univerzity v Košiciach (7,32 %) a Fakulta priemyselných technológií Trenčianskej univerzity A. Dubčeka. (7,29 %).
·         Slovensko sa nachádza na šiestom mieste krajín Európskej únie s najvyššou mierou nezamestnanosti mladých ľudí (33,6 %). Skutočne varovným je podiel mladých ľudí, ktorí už dlhšie nepracujú, neštudujú, ani sa inak nevzdelávajú. Označujú sa ako tzv. NEET (not in education, employment or training). Slovensko má jeden z najvyšších percentuálnych podielov NEET – 18,7 %, v porovnaní s európskym priemerom 15,4 % v roku 2011.
·         Podľa výsledkov prieskumu, iba každý tretí obyvateľ Slovenska (33 %) v prípade možnosti výberu by preferoval stať sa podnikateľom, ako byť zamestnancom. Až 73,77 % respondentov si myslí, že pre mladého podnikateľa je dôležitejší kvalitný mentoring ako prístup k zvýhodneným finančným zdrojom.
·         Približne 19 z 20 mladých podnikateľov začína podnikať s kapitálom menším ako 15 000 eur.
·         Záujem o politiku sa medzi mladými ľuďmi pohybuje na úrovni 25 %, pričom hlbší záujem o politiku prejavuje iba 3-4 % z nich. Hoci právo byť volený je podľa Ústavy SR priznané občanom už od veku 21 rokov, zastúpenie mladých ľudí je v parlamente dlhodobo nízke. Podiel poslancov mladších ako 30 rokov predstavoval v roku 2012 len 5 ľudí z celkového počtu 150 poslancov (3,33 % všetkých poslancov NR SR). 
·         Vyše 70 % mladých ľudí (zo vzorky 1 012 respondentov) uvažuje o odchode zo Slovenska.
·         V roku 2009/2010 viac ako polovica chlapcov a asi pätina dievčat priznala účasť na fyzickej bitke aspoň raz v priebehu uplynulého roka. Za závažný možno považovať dvojnásobný nárast výskytu agresívneho správania u 11 a 13-ročných dievčat v porovnaní s rokmi 2005/2006.
·         V Bratislavskom kraji sa riziko chudoby pohybovalo v priemere na úrovni 6,3 %, najhoršie čísla zaznamenal Prešovský kraj, kde miera rizika chudoby dosiahla až 19,9 % .
·         Kým v celej populácii miera dobrovoľníckej angažovanosti bola 27,5 %, u mladých ľudí dosiahla 25,7 %. Najnižšia miera angažovanosti bola zaznamenaná vo vekovej kategórii 15 až 19-ročných. Najväčšou oblasťou pôsobenia mladých dobrovoľníkov je oblasť sociálnych služieb pre rôzne cieľové skupiny. 
·         Na Slovensku je 1 789 registrovaných organizácií, ktoré svoju činnosť orientujú na deti a mládež. Štátne zdroje sú v praxi najčastejšie vynakladané na aktivity mimo vyučovania a pravidelnú krúžkovú činnosť len pre mládež do 15 rokov.
Slovensko nie je jediný štát, kde sa tvorí takýto dokument. Z iniciatívy Riaditeľstva pre mládež a šport Rady Európy sa rovnaký proces uskutočňuje vo viacerých európskych krajinách už od roku 1997.
Predkladaný materiál má informatívny charakter, a preto neprešiel medzirezortným pripomienkovým konaním.